Ghaziabad News: गाजियाबाद में दर्दनाक हादसा, 25वीं मंजिल से गिरकर जुड़वा भाइयों की मौत
गाजियाबाद में 25वें फ्लोर से गिरकर 2 बच्चों की मौत हो गई है। बीती रात 1 बजे 25वें फ्लोर से गिरकर जुड़वां भाइयों की मौत हो गई है। दोनों जुड़वा भाई नौवीं क्लास में पढ़ते थे।
गाजियाबाद: गाजियाबाद के सिद्धार्थ विहार स्थित प्रतीक ग्रैंड सोसायटी की 25वीं मंजिल से गिरने की वजह से दो जुड़वा भाईयों की मौत हो गई है। ये घटना शनिवार-रविवार की मध्य रात करीब एक बजे हुई। दोनों भाईयों की उम्र 14 साल थी और वो कक्षा 9 के छात्र थे। विजय नगर थाना प्रभारी महिपाल सिंह ने बताया कि रात करीब एक बजे जब कुछ गिरने की तेज आवाज हुई तो गार्ड ने जाकर देखा कि दो बच्चे खून से लथपथ पड़े हैं। इसके बाद गार्ड उस स्थान के ऊपर 25वें फ्लोर पर फ्लैट की बालकनी की लाइट जलती हुई नजर आने के बाद वहां गया और उसने फ्लैट की मालकिन से उनके बच्चों के बारे में पूछा तो घर के लोगों को अपने बेटों की मौत का पता चला। पुलिस ने बताया कि इन दोनों किशोरों के पिता टी एस पलानी ने महज छह महीने पहले ही यह फ्लैट खरीदा था। दुर्घटना के दिन वह मुंबई गए हुए थे। थाना प्रभारी महिपाल सिंह ने बताया कि मुंबई से लौटने के बाद पलानी एवं उनकी पत्नी ने यह कहते हुए शिकायत दर्ज कराने से इनकार कर दिया कि उनके बेटे दुर्घटनावश गिर गए। बच्चों के माता-पिता ने पुलिस को बताया कि उनके बेटों को चांद देखना अच्छा लगता था, उन्हें मोबाइल पर गेम खेलना पंसद था और वे छिपकली से नफरत करते थे तथा जब कभी वे उसे देख लेते थे तो वे उसे डराकर भगाने का प्रयास करते थे।दोनों मियां-बीवी ने कहा कि उन्हें किसी गड़बड़ी की आशंका नहीं है। उन्होंने कहा कि उनका एक बेटा शायद पहले गिरा हो और उसे बचाने की कोशिश में दूसरा भी गिर गया होगा। हालांकि पुलिस को संदेह है। हालांकि पुलिस दोनों बच्चों के माता-पिता द्वारा इसे दुर्घटना बताए जाने एवं कोई शिकायत दर्ज कराने से इनकार करने के बावजूद सभी संभावित कोणों से जांच कर रही है। उन्होंने कहा कि इस घटना की जांच कर रही पुलिस को यह भी शक हो रहा है कि कहीं यह किसी मोबाइल गेम की किसी चुनौती से जुड़ी आत्महत्या तो नहीं है, क्योंकि दोनों किशोरों को मोबाइल गेम पसंद था।